PATVIRTINTA

Klaipėdos miesto savivaldybės

tarybos 2013 m. rugpjūčio d.

sprendimu Nr. T2-

**KLAIPĖDOS MIESTO SPORTO CENTRO IR KLAIPĖDOS „VIESULO“ SPORTO CENTRO REORGANIZAVIMO SĄLYGŲ APRAŠAS**

**I. BENDROSIOS NUOSTATOS**

1. Reorganizavimo sąlygų aprašas nustato Klaipėdos miesto savivaldybės įsteigtų biudžetinių įstaigų Klaipėdos miesto sporto centro ir Klaipėdos „Viesulo“ sporto centro reorganizavimo būdą, turtą, jo panaudojimą, prievolių ir dokumentų perėmimą.

2. Reorganizavimo sąlygos parengtos, vadovaujantis Lietuvos Respublikos civilinio kodekso (Žin., 2000, Nr. 74-2262) 2.96, 2.99 ir 2.101 straipsniais, Lietuvos Respublikos vietos savivaldos įstatymo (Žin., 1994, Nr. 55-1049; 2008, Nr. 113-4290) 16 straipsnio 2 dalies 21 punktu, Lietuvos Respublikos biudžetinių įstaigų įstatymo (Žin., 1995, Nr. 104-2322; 2010, Nr. 15-699) 14 straipsnio 5, 6, 8 ir 9 dalimis.

3. Reorganizavimas atliekamas savininko teises ir pareigas įgyvendinančios institucijos – Klaipėdos miesto savivaldybės tarybos sprendimu.

**II. REORGANIZUOJAMŲ ĮSTAIGŲ DUOMENYS**

4. Reorganizavime dalyvaujantys juridiniai asmenys:

4.1. Reorganizuojamos įstaigos pavadinimas – biudžetinė įstaiga Klaipėdos miesto sporto centras (toliau – **Sporto centras**).

teisinė forma – viešasis juridinis asmuo, savivaldybės biudžetinė įstaiga, turinti antspaudą su savo pavadinimu, išlaidų sąmatą, atsiskaitomąją bei kitas sąskaitas Lietuvos Respublikos registruotuose bankuose.

Buveinė – S. Daukanto g. 24, LT-92135 Klaipėda.

Kodas – 142040098.

Registras – Juridinių asmenų registro Klaipėdos filialas.

4.2. Reorganizavime dalyvaujančios įstaigos pavadinimas – biudžetinė įstaiga Klaipėdos „Viesulo“ sporto centras (toliau – „**Viesulo“ centras**).

teisinė forma – viešasis juridinis asmuo, savivaldybės biudžetinė įstaiga, turinti antspaudą su savo pavadinimu, išlaidų sąmatą, atsiskaitomąją bei kitas sąskaitas Lietuvos Respublikos registruotuose bankuose.

Buveinė – Naikupės g. 25A, LT-93202 Klaipėda.

Kodas – 290458070.

Registras – Juridinių asmenų registro Klaipėdos filialas.

III. REORGANIZAVIMO BŪDAS

5. Reorganizavime dalyvauja tos pačios teisinės formos juridiniai asmenys – savivaldybės biudžetinės įstaigos. Klaipėdos miesto savivaldybės biudžetinės įstaigos Sporto centras ir „Viesulo“ centras reorganizuojamos jungimo būdu – Sporto centras prijungiamas prie „Viesulo“ centro.

6. Nuo viešo paskelbimo apie biudžetinių įstaigų reorganizavimo sąlygų aprašo parengimą dienos Sporto centras, kuri po reorganizavimo pasibaigia, įgyja reorganizuojamos biudžetinės įstaigos statusą, o „Viesulo“ centras, kuri po reorganizavimo tęsia veiklą – dalyvaujančios reorganizavime biudžetinės įstaigos teisinį statusą.

7. Po reorganizavimo veiksiančios biudžetinės įstaigos „Viesulo“ centro, kuriam pereina reorganizuojamų įstaigų teisės ir pareigos (įskaitant darbo santykius), juridinio asmens statusas ir buveinė nesikeis, bet bus pakeisti įstaigos nuostatai ir patvirtintas didžiausias leistinas pareigybių skaičius. Naujuose „Viesulo“ centro nuostatuose išliks apibendrinti Sporto centro bei „Viesulo“ centro tikslai, uždaviniai ir funkcijos. Įstaigos duomenys:

Pavadinimas – biudžetinė įstaiga Klaipėdos „Viesulo“ sporto centras. Sutrumpintas pavadinimas – „Viesulo“ centras.

Įstaigos savininko teises ir pareigas įgyvendinanti institucija – Klaipėdos miesto savivaldybės taryba.

teisinė forma – viešasis juridinis asmuo, savivaldybės biudžetinė įstaiga, turinti antspaudą su savo pavadinimu, išlaidų sąmatą, atsiskaitomąją bei kitas sąskaitas Lietuvos Respublikos registruotuose bankuose.

Buveinės adresas – Naikupės g. 25A, LT-93202 Klaipėda.

Juridinių asmenų registro Klaipėdos filiale bus kaupiami ir saugomi duomenys apie įstaigą, įregistruoti pakeisti nuostatai, juridinio asmens kodas nebus keičiamas.

**IV. REORGANIZUOJAMų ĮSTAIGŲ TURTAS, JO PANAUDOJIMAS, DOKUMENTŲ, PRIEVOLIŲ PERĖMIMAS**

8. Reorganizuojamų įstaigų turtas 2012 m. gruodžio 31 d. (balanso duomenys):

8.1. Sporto centro ilgalaikis turtas (likutinė vertė) – 4151658 Lt, trumpalaikis turtas – 272179 Lt. Biudžeto lėšos, skirtos 2013 metams, – 4752100 Lt, planuojama surinkti pajamų – 150800 Lt.

8.2. Viesulo centro ilgalaikis turtas (likutinė vertė) – 1916363 Lt, trumpalaikis turtas – 131047 Lt. Biudžeto lėšos, skirtos 2013 metams, – 1841500 Lt, planuojama surinkti pajamų – 82200 Lt.

9. Reorganizuoto Sporto centro turtas bus perduotas teisės aktų nustatyta tvarka.

10. Kitus reorganizuojamo Sporto centro finansinius įsipareigojimus perims po reorganizavimo veiksiantis „Viesulo“ centras.

11. Visi Sporto centro dokumentai bus perduoti „Viesulo“ centrui teisės aktų nustatyta tvarka.

12. Reorganizuojamas Sporto centras atsiskaito su paslaugų teikėjais iki 2013 m. gruodžio 31 d.

13. Reorganizuojamas Sporto centras apie darbo santykių pakeitimą ar nutraukimą privalo pranešti darbuotojams teisės aktų nustatyta tvarka.

14. Reorganizavimo laikotarpiu Sporto centro ir „Viesulo“ centro vadovai neturi teisės, nesuderinę su Klaipėdos miesto savivaldybės administracija, priimti į darbą naujų darbuotojų.

V. BAIGIAMOSIOS NUOSTATOS

15. Klaipėdos Sporto centro ir „Viesulo“ centro administracijos reorganizavimo metu privalo užtikrinti nepertraukiamą veiklą.

16. Sporto centro ir „Viesulo“ centro vadovai įpareigojami sudaryti tik tuos sandorius, kurie būtini įstaigų veiklai užtikrinti iki jų reorganizavimo pabaigos, o juos sudarant, informuoti kitas sandorių šalis apie įstaigos reorganizavimą.

Klaipėdos miesto sporto centro direktorius Rimantas Vitkus

Klaipėdos „Viesulo“ sporto centro direktorius Edmundas Klimas